Komisijos reglamentas (EB) Nr. 1889/2002
2002 m. spalio 23 d.
dėl Tarybos reglamento (EB) Nr. 448/98, užbaigiančio ir iš dalies keičiančio Reglamentą (EB) Nr. 2223/96 dėl netiesiogiai apskaičiuotų finansinio tarpininkavimo paslaugų (NAFTAP) išdėstymo Europos nacionalinių ir regioninių sąskaitų sistemoje (ESS), įgyvendinimo
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1998 m. vasario 16 d. Tarybos reglamentą (EB) Nr. 448/98, užbaigiantį ir iš dalies pakeičiantį Reglamentą (EB) Nr. 2223/96 dėl netiesiogiai apskaičiuotų finansinio tarpininkavimo paslaugų (NAFTAP) išdėstymo Europos nacionalinių ir regioninių sąskaitų sistemoje (ESS) [1], ypač į jo 5 straipsnio 3 dalį,
kadangi:
(1) 1996 m. birželio 25 d. Tarybos reglamente (EB) Nr. 2223/96 dėl Europos nacionalinių ir regioninių sąskaitų sistemos Bendrijoje [2] su paskutiniais pakeitimais, padarytais Europos Parlamento ir Tarybos reglamentu (EB) Nr. 359/2002 [3], toliau - ESS 95, pateikiama pamatinė bendrų standartų, apibrėžimų, klasifikacijų ir apskaitos taisyklių sistema, skirta valstybių narių sąskaitoms sudaryti pagal Bendrijos statistinius reikalavimus, kad būtų galima gauti palyginamus valstybių narių rezultatus;
(2) Reglamento (EB) Nr. 448/98 I priedas iš dalies pakeitė Reglamento (EB) Nr. 2223/96 A priedą, kad taikant ESS 95 metodiką būtų įgyvendintas principas, kaip išdėstyti NAFTAP ir sukurti eksperimentinius NAFTAP išdėstymo metodus, kuriuos valstybės narės turėjo patikrinti nuo 1995 iki 2001 m., bandomajam laikotarpiui esant pakankamai ilgam, kad būtų galima įvertinti, ar toks išdėstymas leidžia patikimiau apskaičiuoti ekonominę veiklą nei dabartinis nulinis išdėstymas;
(3) Reglamento (EB) Nr. 448/98 5 straipsnio 1 dalyje nustatyta tvarka 2002 m. birželio 21 d. Komisija Europos Parlamentui ir Tarybai pateikė baigiamąją ataskaitą, kurioje pateikta kokybinė ir kiekybinė NAFTAP išdėstymo ir apskaičiavimo eksperimentinių metodų reikšmės analizė. Šioje baigiamojoje ataskaitoje buvo padaryta išvada, kad bandomojo laikotarpio rezultatai buvo teigiami, nes dauguma pripažino, kad NAFTAP išdėstymas leistų gerokai patobulinti ESS 95 metodiką ir tiksliau palyginti bendrojo vidaus produkto (BVP) Europos Sąjungoje dydžius;
(4) baigiamosios įvertinimo ataskaitos išvados dėl bandomuoju laikotarpiu gautų rezultatų patikimumo buvo teigiamos, NAFTAP išdėstymui taikytinas metodas turi būti patvirtintas iki 2002 m. gruodžio 31 d. Reglamento (EB) Nr. 448/98 5 straipsnio 3 dalyje nustatyta tvarka;
(5) Komisija savo baigiamojoje ataskaitoje Europos Parlamentui ir Tarybai nurodė, kad būtų gerai valstybėms narėms skirti dvejus papildomus metus toliau tobulinti šaltinius ir metodus, naudojamus išdėstant NAFTAP;
(6) buvo pasitarta su Pinigų, finansų ir mokėjimų balanso statistikos komitetu, įsteigtu Tarybos sprendimu 91/115/EEB [4] su pakeitimais, padarytais Sprendimu 96/174/EB [5];
(7) šiame reglamente numatytos priemonės atitinka Statistikos programų komiteto nuomonę,
PRIĖMĖ ŠĮ REGLAMENTĄ:
1 straipsnis
1. Valstybės narės šiuos apskaičiavimus ir išdėstymą atlieka pagal Tarybos reglamento (EB) Nr. 448/98 III priede nurodytą išsamią metodiką:
a) NAFTAP apskaičiuojamos ir priskiriamos vartotojų sektoriams, taikant orientacinę normą, kuri Tarybos reglamento (EB) Nr. 448/98 III priedo 1 punkto b papunktyje apibrėžta kaip "1 metodas";
b) importuotos ir eksportuotos NAFTAP (įskaitant NAFTAP tarp finansinių tarpininkų rezidentų ir finansinių tarpininkų nerezidentų) apskaičiuojamos ir išdėstomos taikant orientacinę normą, kuri Tarybos reglamento (EB) Nr. 448/98 III priedo 1 punkto b papunktyje vadinama "išorine" orientacine norma;
c) NAFTAP priskiriamos vartojimo veiklos rūšims remiantis kiekvieno sektoriaus paskolų ir indėlių dydžiu arba, jeigu ši informacija nepatikima, kiekvieno sektoriaus produkcija;
d) NAFTAP apskaičiuojamos palyginamosiomis kainomis pagal Tarybos reglamento (EB) Nr. 448/98 III priedo 3 punkte pateiktą formulę.
2. Valstybės narės perduoda Komisijai skaičiavimų pagal šį straipsnį rezultatus Reglamento (EB) Nr. 2223/96 (Nacionalinių sąskaitų duomenų perdavimo programa) 3 straipsnyje nurodytose lentelėse, įskaitant skaičiavimus nuo 1995 m. ir vėlesniais metais.
2 straipsnis
Šis reglamentas įsigalioja dvidešimtą dieną nuo jo paskelbimo Europos Bendrijų oficialiajame leidinyje.
Jis taikomas nuo 2005 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimtas Briuselyje, 2002 m. spalio 23 d.